Roskilde Lufthavn er netop nu blevet evakueret efter en bombetrussel.

Det bekræfter Midt- og Vestsjællands Politi over for DR Nyheder.

- Der er kommet en bombetrussel, så derfor har vi taget de sædvanlige forholdsregler. Lufthavnen er evakueret, og vi er lige nu i gang med at undersøge truslen, siger kommunikationsmedarbejder Carsten Andersen.

Det er Københavns Lufthavne, der driver lufthavnen. Her ønsker man ikke at udtale sig yderligere om sagen.

- Vi har truffet beslutningen på baggrund af politiets indstilling, men mere kan jeg ikke sige, siger pressechef Kasper Hyllested.

Pressechefen oplyser, at al flytrafik til og fra lufthavnen er blevet indstillet.

Politiet har ligeledes modtaget en bombetrussel mod Ro´s Torv i Roskilde. Også her er politiet i gang med at evakuere området, skriver politiet i en pressemeddelelse.

DR Nyheders journalist Maja Flinthøj er lige nu ved butikscentret, hvor de evakuerede lige nu står og venter uden for centret.

- De personer, jeg har talt med, fortæller, at de fik at vide over højttalerne, at de skulle forlade centret. De var ikke klar over, at der var en bombetrussel, siger Maja Flinthøj, der fortæller, at der endnu ikke er kommet nogen bombehunde til stedet.

Læs også : Indkøbscenter i Slagelse er evakueret